Uned 202: Arferion yn newid dros amser

Taflen waith 2: Systemau draenio a gwaith ffordd (Y Tiwtor)

Tasg 1: Atebwch y cwestiynau canlynol ar systemau draenio cyn 1919.

1. Beth oedd rhai o’r deunyddiau mwyaf cyffredin a oedd yn cael eu defnyddio i adeiladu carthffosydd cyn 1919 yn y DU?

Y deunyddiau mwyaf cyffredin a oedd yn cael eu defnyddio oedd brics, cerrig, haearn bwrw a sment.

1. Beth oedd rhai o’r ffactorau a oedd yn dylanwadu ar y broses o ddewis deunyddiau ar gyfer adeiladu carthffosydd cyn 1919?

Roedd y ffactorau a oedd yn dylanwadu ar y broses o ddewis deunyddiau yn cynnwys cost, gwydnwch y deunyddiau, a’r hyn a oedd ar gael. Roedd y deunyddiau lleol a oedd ar gael yn rhan bwysig o’r broses o benderfynu ar y deunyddiau adeiladu, ac roedd eu cost a’u gwydnwch hefyd yn ystyriaethau pwysig.

1. Beth oedd rhai o’r offer llaw a oedd yn cael eu defnyddio’n aml i gloddio ffosydd a sianeli draenio?

Rhawiau a cheibiau oedd yr offer llaw oedd yn cael eu defnyddio amlaf i gloddio ffosydd a sianeli draenio.

1. Beth oedd rhai o’r offer lefelu a oedd yn cael eu defnyddio wrth adeiladu carthffosydd cyn 1919 yn y DU?

Roedd lefelau saer, plymennau a thapiau mesur yn cael eu defnyddio’n aml i sicrhau bod y ffosydd a’r sianeli draenio yn wastad a bod y llethr yn gywir.

1. Beth oedd rhai o’r offer gwaith maen a oedd yn cael eu defnyddio i adeiladu carthffosydd brics neu garreg?

Roedd tryweli, morthwylion, cynion a llifiau brics yn cael eu defnyddio’n aml.

1. Beth oedd rhai o’r technegau a oedd yn cael eu defnyddio i adeiladu carthffosydd cyn 1919 yn y DU?

Roedd ffosydd agored yn cael eu cloddio a’u leinio â cherrig neu frics, ac roedd ffosydd caeedig yn cael eu cloddio a’u gorchuddio â slabiau neu fwâu. Roedd carthffosydd brics neu garreg yn cael eu hadeiladu drwy osod brics neu gerrig unigol mewn ffos gan ddefnyddio morter, ac roedd pibellau haearn bwrw yn cael eu defnyddio mewn ardaloedd lle’r oedd y tir yn rhy galed neu greigiog i osod carthffosydd brics neu garreg.

1. Sut roedd carthffosydd yn cael eu hadeiladu yn y DU cyn 1919, a pha offer a thechnegau oedd yn cael eu defnyddio?

Cyn 1919, roedd carthffosydd yn y DU yn cael eu hadeiladu’n bennaf drwy waith llaw, gan ddefnyddio offer fel rhawiau, ceibiau a berfâu. Roedd technegau fel ffosydd agored neu ffosydd caeedig yn cael eu defnyddio, gan ddibynnu ar y lleoliad, a deunyddiau fel brics, cerrig, haearn bwrw a sment yn cael eu defnyddio ar sail ystyriaethau ymarferol fel cost, gwydnwch a’r hyn a oedd ar gael.

1. Beth oedd rôl systemau carthffosiaeth cyn 1919 o ran gwella iechyd y cyhoedd a glanweithdra yn y DU?

Roedd systemau carthffosiaeth cyn 1919 yn hanfodol ar gyfer gwella iechyd y cyhoedd a glanweithdra, drwy ddarparu systemau draenio dibynadwy a oedd yn helpu i atal clefydau rhag lledaenu a ffynonellau dŵr rhag cael eu halogi, drwy gludo carthion o gartrefi pobl yn hytrach na’u bod yn cael eu taflu i’r strydoedd.

Tasg 2: Atebwch y cwestiynau canlynol ar adeiladu ffyrdd cyn 1919.

1. Beth oedd rhai o’r deunyddiau mwyaf cyffredin a oedd yn cael eu defnyddio wrth adeiladu ffyrdd cyn 1919 yn y DU?

Graean neu gerrig mâl, brics, coblau, asffalt, concrit a phren oedd rhai o’r deunyddiau mwyaf cyffredin oedd yn cael eu defnyddio.

1. Pam oedd brics yn gyffredin yn Llundain yn arbennig, ac mewn dinasoedd mawr eraill?

Roedd brics yn cael eu defnyddio mewn rhai ardaloedd trefol i greu arwyneb gwydn ar gyfer ffyrdd a llwybrau troed. Roedd palmentydd brics yn gyffredin yn Llundain yn arbennig ac mewn dinasoedd mawr eraill oherwydd eu gwydnwch a'u hapêl esthetig.

1. Ar gyfer beth roedd offer tampio yn cael eu defnyddio wrth adeiladu ffyrdd?

Roedd offer tampio’n cael eu defnyddio i gywasgu’r deunydd a oedd yn cael ei ddefnyddio ar gyfer arwyneb y ffordd neu’r llwybr troed, fel graean neu gerrig mâl.

1. Pa dechnegau traddodiadol oedd yn dal i gael eu defnyddio wrth adeiladu ffyrdd cyn 1919 yn y DU?

Roedd rhai technegau traddodiadol, fel gosod palmentydd cerrig ac adeiladu waliau cynnal, yn dal i gael eu defnyddio wrth adeiladu ffyrdd cyn 1919 yn y DU.

1. Pa fath o arwyneb ffordd sydd i’w weld yn y llun isod? Eglurwch pam yr oedd yn cael ei ddefnyddio fel arwyneb ffordd.

Coblau. Roedden nhw’n cael eu defnyddio’n aml fel arwyneb ffordd oherwydd eu bod yn wydn ac yn para’n dda. Mae eu harwyneb yn llyfn, maen nhw’n gallu delio â thraffig trwm a draenio dŵr yn gyflym ac roedden nhw hefyd ar gael yn rhwydd, a oedd yn golygu eu bod yn gosteffeithiol i adeiladwyr ffyrdd.

1. Pam oedd adeiladu ffyrdd a llwybrau troed yn broses araf a llafurddwys cyn 1919 yn y DU?

Roedd y broses o adeiladu ffyrdd a llwybrau troed yn broses araf a llafurddwys cyn 1919 yn y DU gan ei bod yn dibynnu’n drwm ar waith llaw a thechnegau traddodiadol.

1. Pa ffactorau oedd yn dylanwadu ar y broses o ddewis deunyddiau i’w defnyddio i adeiladu ffyrdd cyn 1919 yn y DU?

Roedd y deunyddiau a oedd yn cael eu dewis i’w defnyddio i adeiladu ffyrdd cyn 1919 yn y DU yn dibynnu ar amrywiaeth o ffactorau, gan gynnwys yr hyn a oedd ar gael yn lleol, cost, a’r bwriad wrth eu defnyddio.