Uned 202: Arferion yn newid dros amser

# Taflen waith 6: Dulliau adeiladu’r 21ain ganrif (Y Tiwtor)

1. Ysgrifennwch ddiffiniad o elfennau ‘parod (prefabrication)’ mewn perthynas ag adeiladu.

Mae elfennau parod yn cyfeirio at ddull o weithgynhyrchu cydrannau ac adrannau o adeilad oddi ar y safle o dan amodau ffatri.

1. Sut mae adeiladu oddi ar y safle yn gallu effeithio ar safonau ansawdd?

Mae cydrannau’n gallu cael eu cynhyrchu'n gyson gywir er mwyn cynnal safonau ansawdd uchel.

1. Beth yw ‘adeiladwaith modiwlaidd’?

Mae adeiladwaith modiwlaidd yn ddull o gynhyrchu rhannau o strwythur o dan amodau ffatri, a fydd yn cael eu cludo i’r safle i’w gosod at ei gilydd fel adeilad cyflawn.

1. Nodwch **un** ffordd y gall adeiladwaith modiwlaidd fod o fudd i’r amgylchedd.

Unrhyw un o’r canlynol:

* Mae’n gallu defnyddio prosesau gweithgynhyrchu sy’n defnyddio llai o ynni.
* Mae’n gallu lleihau gwastraff drwy ddefnyddio systemau gweithgynhyrchu effeithlon.
* Mae deunyddiau’n cael eu cadw’n lân mewn ffatri, sy’n eu gwneud yn haws i’w hailgylchu.

Gellir derbyn unrhyw atebion cywir eraill.

1. Ymchwiliwch i sut gall adeiladwaith modiwlaidd leihau’r amser y mae’n ei gymryd i gwblhau prosiect. Rhowch **ddwy** enghraifft.

Mae’r gwaith ar y sylfaen a'r seilwaith yn gallu digwydd ar y safle, gyda’r modiwlau’n cael eu gweithgynhyrchu oddi ar y safle ar yr un pryd.

Bydd llai o waith sy’n dibynnu ar y tywydd yn digwydd ar y safle, gan leihau oedi.

1. Sut mae dulliau adeiladu oddi ar y safle yn gallu gwella iechyd a diogelwch?

Mae’n haws rheoli amodau gwaith ffatri rheoledig er mwyn dilyn systemau gwaith diogel.

1. Nodwch **un** ffordd bosibl o wneud y broses cynhyrchu concrit yn fwy ecogyfeillgar.

Unrhyw un o’r canlynol:

* Defnyddio agregau eildro.
* Defnyddio systemau concrit heb sment.
* Defnyddio llai o goncrit.

Gellir derbyn unrhyw atebion cywir eraill.

1. Ymchwiliwch i ‘goncrit heb sment’, a disgrifiwch beth sy’n cael ei ddefnyddio yn lle'r sment.

Mae slag ffwrnais chwyth gronynnog wedi’i falu, sy’n sgil-gynnyrch i'r broses o gynhyrchu haearn a dur, yn cael ei ddefnyddio yn lle sment i lynu’r deunyddiau.